Палеская зямля – невычэрпная крыніца талентаў. У гэтым у чарговы раз упэўнілася, завітаўшы на літаратурную вечарыну з нагоды прэзентацыі зборніка нашага земляка Анатоля Крэйдзіча “Роднае, шчымлівае”, што ўбачыў свет напрыканцы мінулага года.Ініцыятарамі мерапрыемства сталі бібліятэка імя Ф.Панфёрава, а таксама рэспубліканскі выдавецкі дом “Звязда”, якім кіруе Алесь Карлюкевіч.Свята кнігі сабрала ва ўтульнай зале бібліятэчнай установы прыхільнікаў творчасці аўтара, аматараў “прыгожага пісьменства”, носьбітаў беларускай нацыянальнай ідэі. Таму не дзіўна, што сустрэча атрымалася надзвычай цёплай. Падчас яе вялася нязмушаная даверліва-шчырая размова не толькі пра згаданую кнігу і творчасць пісьменніка, а ўвогуле пра беларускую літаратуру на сучасным этапе яе развіцця і таленавітых людзей, якія ўзводзілі і ўзводзяць роднае слова на вышыню высокага мастацтва.